Córdoba hiriko 'Gerora' Euskal Etxea

Córdobako Gerora Euskal Etxea, ofizialki Gerora - Asociación Civil Cultural Vasca de Córdoba, Argentinako Córdoba hirian dagoen euskal etxe bat da, Córdoba probintzian. 2010. urtean inauguratu zen. Laprida kalearen 266 zenbakian dago.

Izenak esaten duenez eta etorkizunari begira, Gerora Elkarteak Euskal Kulturaren eta hizkuntzaren aldeko apustu handia egiten du. Kide gehienak gazteak izanik, gure konpromisoa iraunkorra da eta epe labur, ertain  eta luzera bere fruitua emango duen geroaren hazia erein eta indartzea da gure asmorik sakonena.

 Historia 
Erakunde hau Córdoban 2010eko irailearen 9an sortu zen euskal kultura eta euskara zabaltzeko asmoz, diasporan ez ezik baita cordobar gizartean ere. 

Eusko Jaurlarizak Euskal Etxe gisa onartu zuen 2013ko urtarrilean eta irabazi asmorik  gabeko erakunde bat da.

 Helburuak 
Honako helburu hauek ditu Gerora Elkarteak: 

 Euskal Kultura zabaltzea. 
 Beste euskal etxeekin lotura estuak lortzea. 
 Euskal Eskubide historikoen aitorpenaren alde ekitea
 Euskara irakastea eta zabaltzea. 
 Euskal musika eta dantza sustatzea. 
 Elkartasuna sustatzea. 
 Zuzenbide estatuaren eta bakearen alde lan egitea. 
 Edozein bortizkeria eta diskriminazio mota gaitzestea. 

 Gerora osatzen duten kolektiboa 

 Baietz! Euskal Musika Taldea.
 Txotx! Cordobako Euskal Dantzak Taldea.
 Córdobako Euskara Taldeak.
 Euskara eta Kultur Taldea.
 Euskara, Musika eta Dantza txikientzat.
 Sutondo Euskal Sukaldaritza Taldea.
 Euskal Herriko Musika Instrumentuak.

 Talde bakoitzaren jarduerak 

 Córdobako euskara taldeak 
Gerorak interesaturik daudenei bi aukera eskaintzen dizkie Euskara ikasteko: 

Alde batetik, mailaren arabera, ikasleek honako hiru talde osatzen dituzte: hasiberrien maila, maila ertaina eta aurreratua. HABEren curriculuma jarraituz, Euskara ikastaroan irakasleek eta ikasleek lau gaitasun linguistikoak lantzen dituzte. Hilabetean behin, larunbatean, ahozko trebetasuna hobetzeko “Mintza laguna” saioa egiteko biltzen dira, euskara, gastronomia eta mus jokoa uztartuz.

Bestetik, Gerorak bere kide eta lagunei euskararen inguruko nozioak eta Euskal Herriaren Kulturaren oinarrizko konzeptuak ezagutzeko aukera ematen die. Horretarako Euskara eta Euskal Kultura izeneko talde bat sortu zen. Córdobako Unibersitate Nazionalak eta F.E.V.A.k sinatutako hitzarmen bati esker,  euskara eskolak eman ahal izaten dira esparru honetan.

Era berean, Euskal Literatura Mintegia egin ohi da, honela Euskal Herriko idazleak ezagutaraziz. 

280px|thumb|Hizkuntza gutxituen arteko topaketa
Talde hauek, urtero, Euskararen Astea antolatzen dute. Abenduaren lehenengo astean izaten da. Honela euskara Córdobako aktibitate kulturalaren protagonista bihurtzen da eta cordobarrei kontzertuak, hitzaldiak edo antzerkiak, besteak beste, eskaintzen zaizkie. Urtero bi topaketa burutzen dira: bata Hizkuntza gutxituen arteko topaketa (Encuentro de Lenguas Minorizadas y Minoritarias) da eta bestea Olerki Eguna.

Lehenengo kasuan: adituek hizkuntzen historia, egoera, ezaugarriak eta abar azaltzen dituzte eta desagerpena saihesteko baliabideak proposatzen dituzte. Bigarrenean, euskara ikasleek garai guztietako idazleen poesiak irakurtzen dituzte eta euskal literatura zabaltzen dute. 

2025ean Euskara Taldeak eta Lurra eta Haizeak euskal musika taldeak, "Una ciudad todos los pueblos” Córdobako Gobernuak antolatutako jardueran parte hartu zuten.

 Txotx! Dantza Taldea 
Gerora Elkartea baino lehenago sortu zen, 2008an hain zuzen ere. 2011ko martxoan Baietz musika taldearekin batera Córdobako ihauterietan Lantzeko inauteria antzeztu zuten argentinarren harridurarako. Txistu eta danbolinez lagunduta Miel Otxin, Zaldiko, Arotzak, Ziripot eta Txatxoak agertu ziren. Azkenik Miel Otxin erre zuten.

 Euskal Musika Taldeak, "Baietz!", "Lurra eta Haizea" eta "DOA" 
Helburuak:

 Euskal kantutegia zabaltzea, hala kantu zaharrak nola modernoak. 
 Euskal musika tresna batzuen ikasketa bultzatzea. 
 Ekitaldiak antolatzea beste artista cordobarrekin topaketak egiteko. 
 Euskara eta euskal musika zabaltzea dira. 

Azalpenak: 

Gerora barnean dauden musika taldeek Euskal Herriari begirada berri bat eman nahi diote, sustrai argentinarrak eta latinamerikarrak txertatuz bere errepertorioan. Zazpi herrialdetako doinuak aurkeztean, moldaketak eurenak direla eta eurek egindako musika -tresnak erabiltzen dituztela esatea beharrezkoa. 

Lehenengo Baietz! eratu zen eta bi urte beranduago Lurra eta Haizea sortu zen, Fernando Zabalza eta Santiago Txamorroren eskutik. 2022an Maria Pía Ambroggi eta Elisa Veragara abeslariek osatu zuten. Sortuz geroztik kontzertu asko eman dituzte Cordoban ez ezik Argentinako Euskal Etxe ugaritan ere. Disko batzuk aurkeztu zituzten: Baietz eta Chisturi Social Club besteak beste. Jaialdi askotan parte hartzen dute gainera. 

Azken urtean Geroraren musikariek D.O.A. (Diasporako Orkestra Argentinarra) orkestran hartzen dute parte,  F.EV.A.k, Mar del Platako Denak Batek eta Gerorak elkarrekin sorturiko proiektua da. Fernando Zabalza, Noé Fernández, Agustín Alonso, Franco Seghesso , Marco  Seghesso eta Gaspar Jaurenak osatzen zuten Euskal Musika Taldea.

Euskal Musika tailerra:

Euskal Musikaren inguruko tailerrak ere egiten dira, helburuak dira: euskal musika heltzea, euskal musika tresnak jotzen irakastea eta euskal musika eta abesti zaharrak eta modernoak ezagutzea.

Honako tailer hauek irakasten dira: Euskal perkusioa (panderoa, tarrañuela...), txistua eta danbolina eta alboka eta trikitixa.

 Sutondo, Euskal Sukaldaritza Taldea 
Sutondo taldearen helburua Córdobako jendarteari Euskal Herriko janariak ezagutaraztea eta antropologiaren ikuspuntutik euskal sukaldaritzari buruzko hausnarketa sustatzea.

Hilabetean behin Gerorako kideak eta lagunak elkartzen dira euskal sukaldaritzaren zaporeak dastatzeko. Sukaldariek janariaren jatorriaren eta bilakaeraren gaineko azalpenak ematen dituzte.

 Euskal Zinemaren Zikloa 
Hilean behin Euskal zinemako filmak proiektatzen dira Hizkuntzen Fakultateko (Facultad de Lenguas) auditorioan. 

Euskara taldeek eta Córdobako Unibertsitate Nazionalak elkarlanean antolatzen dute. Jarduera librea eta doakoa da guztiontzat. 

 Munduko Euskal Etxeen mapa 
erdian|thumb|380x380px|Ikus Munduko euskal etxeen mapa interaktiboa (Wikidatako datuekin, 2025)

 Erreferentziak 

 Ikus, gainera 
 Euskal etxeak
 Euskal diaspora
 Córdoba hiriko 'Gure Txokoa' Euskal Etxea

 Kanpo estekak 
 www.euskaletxeak.eus

Kategoria:Argentinako euskal etxeak
Kategoria:Córdobako probintzia (Argentina)